Various Subjects - Astrodienst Guest user u1360919935
24-Apr-2017, 03:51 UT/GMT Drie wedstryde is gister in FIFA se Wêreldbeker-toernooi in Rusland gespeel. Die eerste ronde is na gister se eerste twee wedstryde voltooi, wat beteken al 32 spanne het ŉ wedstryd agter die rug.
Pole 1 – 2 Senegal
Die opskudding van die eerste ronde was natuurlik Duitsland se pakslae wat hulle op die lyf geloop het teen Mexiko. Duitsland, wat die huidige wêreldkampioen is, is met 1-0 deur Mexiko oorrompel.
Onder die vyf groot gunstelinge het net Frankryk ŉ oorwinning behaal. Brasilië, Spanje en Argentinië het in die eerste ronde gelykop gespeel terwyl Duitsland verloor het.
Die tweede ronde is ingelyf deur die wedstryd tussen Rusland en Egipte. Rusland het met 3-1 geseëvier.
Die Nieu-Seelandse skeidsregter Glen Jackson sal Saterdag die fluitjie tussen Suid-Afrika en Engeland in die derde toets op Nuweland in Kaapstad hanteer. Romain Poite (Frankryk) en Ben O’Keeffe (Nieu-Seeland) is die assistent-skeidsregters en Simon McDowell (Ierland) is voor die TV.
Die Engelse oefen weer in Umhlanga en hul afrigter, Eddie Jones, sê sy span het die afgelope naweek beter gespeel en gaan komende naweek in Kaapstad nóg beter wees.
Hierdie week val die kollig in Europa op die BMW Internasionale Ope wat in Pulheim, Duitsland, gespeel word.
In die VSA slaan die spelers môre af in die Travelers Kampioenskap. Dié toernooi word in Cromwell, Connecticut, afgehandel.
Dié week se aksie is by die Queens Klub-toernooi. Gister was daar oorwinnings vir (1) Marin Cilic en (2) Grigor Dimitrof. (3) Kevin Anderson van Suid-Afrika het sy wedstryd in die eerste ronde teen Leonardo Mayer in drie stelle verloor. Andy Murray het sy eerste wedstryd in ŉ jaar gespeel en Nick Kyrgios het Murray in drie stelle verslaan.
Die Formule Een Grand Prix van Frankryk word Sondag gejaag. Die voorloper op die punteleer (na sewe wedrenne) is Sebastian Vettel (Ferrari) met 121 punte. Lewis Hamilton (Mercedes) is tweede met 120 punte en Valtteri Bottas (Mercedes) beklee die derde plek met 86 punte. Daniel Ricciardo (Red Bull) is vierde met 84 en Kimi Raikkonen (Ferrari) vyfde met 68.
Intussen het Red Bull ŉ ooreenkoms met Honda geteken om vir die volgende twee jaar enjins aan Red Bull te verskaf.
Engeland en Australië se derde eendagkragmeting is gister op Trent Bridge gespeel. Engeland het ŉ splinternuwe wêreldrekord opgestel toe hulle 481/6 in 50 boulbeurte aangeteken het. Dit is 37 lopies meer as die vorige rekord van 444. Australië is vir net 239 uitgeboul wat aan Engeland ŉ oorwinning van 242 lopies gegee het. Engeland palm daarmee die reeks met 3-0 in met twee wedstryde wat oorbly.
Suid-Afrika se vroue speel vandag in twee T20-kragmetings teen onderskeidelik Nieu-Seeland en Engeland.